V. SERGII III PRIVILEGIUM PRO CAPITULO ASTENSI.  (Anno 907.)   Capituli Astensis possessiones, rogante Audace episcopo, confirmat.  [Apud Ughelli,  Italia sacra,  tom. IV.]
Author: Sergius III

SERGIUS, venerabilis papa, servus servorum Dei, omnibus sacerdotibus et levitis seu clericis, atque canonicis servientibus, secundum statutum numerum, a rev. et sanctiss. Audace S. Astensis Ecclesiae episcopo in canonica episcopii ab eodem venerab. Audace episc. pro remedio animae suae, pro laudibus et honorificentia omnipotentis Dei constructa, ipsisque ac successoribus eorum in perpetuum.

Cum divina simus institutione in capite omnium Dei Ecclesiarum constituti, debemus humiliter petentibus animos inclinare, et non solum de propriis impartiri suffragia, verum etiam ad confirmationes eorum, ut perpetua ea quae sibi aedificant manere in sanctis ac inviolabilibus possint statutis, qui apostolicum poscunt juvamen sine quo nihil in ecclesiasticis perfectum videtur negotiis, brachium apostolica mansuetudine extendere, et magna nimietatis virtute secundum concessam nobis a B. Petro apostolorum principe potestatem roborare. Ideoque postulante Audace venerabili sanctae Astensis Ecclesiae episcopo quatenus firmemus privilegio omnibus sacerdotibus, et levitis, seu clericis, atque canonicis servientibus secundum statutum numerum ab eodem in canonica, cum claustra sua quae est constructa juxta basilicam sanctae Dei genitricis semperque virg. Mariae dominae nostrae in suo Astensi episcopio de omnibus rebus et possessionibus, quas iisdem reverendissimus et sanctissimus Audax in eamdem canonicam, pro remedio animae suae ibidem militantibus conferre visus est, id est curtem unam quae dicitur Quartum, et alteram curticellam quae dicitur Azanis, sitam ultra fluvium Tanarum quam antecessor ejus Ehilulfus Ecclesiae S. Mariae contulerat, cum omnibus rebus et familiis ad praedictas curtes pertinentibus; simulque cum omnibus decimis de eisdem solvendis, ut eas sub omni integritate canonici de praefata canonica, et ministri eorum qui ibidem pro tempore servierint, possideant disponantque ad proprios et communes usus: secundum quod ecclesiastica et canonica dictat regula, absque ulla nostra vel successorum nostrorum contradictione. Item plebem unam in honorem S. Dei genitricis Mariae dicatam, sitam in villa quae dicitur Pisentiana, cum titulis et omnibus decimis eorum, simulque cum omnibus rebus et familiis ad eamdem plebem pertinentibus, et decimas suae Astensis civitatis, et villarum decimas, quae ad suam ecclesiam pro tempore solvuntur, simulque et vineam, quae conjacet prope murum S. Mariae, una cum claustro et omni ejus integritate. Haec autem praenominata loca omnia cum pertinentiis suis et decimis, quemadmodum ab eodem sanctissimo Audace episcopo in praefata canonica, ut ibidem militantibus concessa sunt, similiter nostra apostolica auctoritate stabilientes firmamus, et in perpetuum quieto et pacifico ordine eos decernimus sub omni integritate possidere. Contradicimus autem apostolica sanctione ut nullius officii, vel dignitatis persona eosdem canonicos, qui per tempora in jam dicta canonica fuerint constituti, inquietare de his quae superius scripta sunt, et in eadem canonica concessa sunt, absque longe audeat. Sed magis magisque monemus quatenus, quicunque praevalent, praefatorum apostolorum amore canonicis jam dictae canonicae adjutorium praebeant, uti omnipotenti Domino omni remota perturbatione cuncto servire valeant tempore. Privilegium quoque quod de praedictis rebus, et possessionibus, seu decimis, ac plebibus, vel curtibus cum omnibus eorum pertinentiis fecit, praenominatus Audax, venerabilis episcopus in praedicta canonica et canonicis ejus in perpetuum stabilivit, etiam inconcussum, per hanc nostram apostolicam auctoritatem, fore statuimus. Si quis autem contra nostram apostolicam censuram ire praesumpserit, et minuere de rebus praedictae canonicae conatus fuerit, aut privilegium de his firmatum frangere quoquo modo tentaverit, sit a liminibus sanctae Dei Ecclesiae exterus, donec resipiscat, et ad plenam veniat sacerdotum satisfactionem. Scriptum per manum Melchisedech, protoscrinarii sedis nostrae, in mense Maio, indictione 10. + Bene valete. + Nonas Maias, per manum Theodori archicancellarii sedis apostolicae, anno, Deo propitio, pontificatus D. Sergii summi pont. et universalis orbis papae, in sacrosancta B. Petri apostoli, indict. 11.